
LEDERUTVIKLINGSPROGRAM FOR ADMINISTRATIVE LEDERE VED UNIVERSITETET I TROMSØ (ANSATTE LEDERE) - VÅREN 2005

Innledning

Universiteter er svært komplekse organisasjoner. Kompleksiteten skyldes ikke minst at mange av de oppgavene universiteter skal utføre – forskning og undervisning – er vanskelige å standardisere og rutinisere. Samtidig kjennetegnes de fleste universiteter av en todelt struktur, bestående av en faglig del med valgte ledere og en administrativ del med fast ansatte ledere.

Dermed blir universiteter ofte framstilt som organisasjoner med ”to ansikter”, en del som driver med undervisning og forskning (den faglige delen) og en del som har ansvar for de administrative oppgaver. Skillet mellom disse delene er på ingen måter klart og entydig, samtidig som de er avhengige av hverandre for å kunne fungere. Denne todelingen og uklarheten gjør det til en spesiell utfordring å være leder i et universitet.

Samtidig står organiseringen av universitetene under et stort press i retning av endring og ”modernisering”. Finansiering vris stadig mer i retning av produksjonen (undervisning og forskning), det åpnes for fast ansatte faglige ledere, undervisningsopplegg tilpasses internasjonale grader (bachelor og master), og det ønskes endringer i tradisjonelle pedagogiske opplegg (kvalitetsreformen). Alt dette griper direkte inn i både den faglige og den administrative delen av universitetene, og setter nye krav til det å være leder i en slik organisasjon. 

Målgruppe

Administrative ledere ved Universitetet i Tromsø.

Innhold

Programmet vil ta utgangspunkt i det særegne knyttet til administrativ ledelse av og i et universitet, og deretter problematisere og utvikle forståelse for hvilke lederoppgaver og -egenskaper som blir spesielt viktige i en slik sammenheng. På den ene siden skal programmet utvide og utvikle de administrative lederes innsikt i hva slags type organisasjon de er ledere i. På den andre siden legger programmet opp til å utvikle lederferdigheter.

Dette betyr at opplegget vil variere fra mer tradisjonelle forelesninger og plenumsdiskusjoner, via arbeid med konkrete case i grupper og ulike former for diskusjon og refleksjon. 

Det faglige programmet vil legges opp som fire samlinger a to dager, der temaene vil være som følger:

1. Universitetet som ekspertorganisasjon

Kjennetegn ved organisasjonstypens mål og funksjon, strukturelle og kulturelle særtrekk, makt- og autoritetsforhold. Universitetet og dets omgivelser. Ledelsens rolle i ekspertorganisasjoner. 

2. Høyere utdanning i endring

Endringer i universitetets omgivelser – ressurser, verdier og ideer. Ulike perspektiver på endring av organisasjoner. Utfordringer knyttet til gjennomføring av endring: tidsperspektiv, innhold og motstand. Ulike endringsstrategier. Endringsledelse. 

3. Ledelse i skjæringsfeltet mellom administrasjon og fag

Den administrative plassering i universitetets verdikjede, fokus på service. Om påvirkning av den faglige utviklingen. Profesjonalisering av den administrative ledelsen i universiteter. 

4. Administrativ ledelse

Om å lede akademikere og administrativt ansatte. Rollen som integrator, entreprenør, administrator og produksjonsleder. Lederferdigheter, lederstil og situasjonsavhengig ledelse.

Organisering

Studiet gjennomføres over 4 samlinger á 2 dager. Alle samlingene er obligatoriske. 

Oppstart - januar 2005.

Undervisningsform

Forelesninger, seminar, gruppearbeid og diskusjoner. 

Opptakskrav

Cand.mag. grad/bachelorgrad og 2 års relevant arbeidserfaring.

Formell kompetanse

Studiet arrangeres på Masternivå, og gir mulighet for 15 studiepoeng.

Eksamen

Den enkelte deltaker må skrive en prosjektoppgave på 15-25 sider. Tema for oppgaven bestemmes av deltakerne selv, i samråd med faglig ansvarlig/veileder. Det ønskes at temaet tar opp en relevant problemstilling knyttet til ledelse og organisering ved UiTø. Samtidig vil det settes krav til teoretisk vinkling. 

Faglig ansvarlig for kurset vil også veilede i forbindelse med gruppearbeidet. Pensum har et omfang på 800 sider, der 200 av disse er valgfri litteratur ut fra prosjektoppgavens problemstilling. Det gis gradert karakter på oppgaven der A er beste og F (ikke bestått) dårligst. Det gis anledning til å gå opp til kontinuasjonseksamen. Tidligere deltakere kan, hvis det er ønskelig, skrive prosjektoppgave uten å delta på samlingene. 

Pensum

Pensum er under utarbeidelse.

